text: Fanøs borgmester siger nej til Ida 
  01 maj 2012 kl. 12.31
  Miljøminister Ida Aukens forslag om at få Vadehavet på FN-listen for verdensarv bliver afvist af Fanøs borgmester
  Erik Nørreby, Venstre, siger til TV SYD efter at have læst brevet fra Ida Auken:
  - Umiddelbart siger jeg nej. 
  Han og de tre andre vestkyst-borgmestre mødes i eftermiddag kl. 16.00 i Varde for at diskutere sagen.
  
  Flere benspænd
  Fanøs borgmester frygter, at klassificeringen vil betyde flere restriktioner, der især risikerer at ramme erhvervsudviklingen på øen. Han peger på, at der allerede nu er problemer med at få gennemført ønsker for udviklingen. 
  - Vi har således måttet opgive at gøre et sommerhusområde tæt på et erhvervsområde til netop et erhvervsområde, siger han.
  
  God markedsføring for området
  Han erkender, at det rent markedsføringsmæssigt vil være en god idé. At flere turister vil komme til området alene fordi det vil være en del af den attraktive liste.
  